उदालगुरि जिलानि भारत-भुटान सिमनायाव थानाय बयनिबो नोजोराव गोग्लैनाय मख’जाथाव बाजार होननानै बुंनायनि गुदियावनो दं, बृटिस खुंथाइ समनिफ्रायनो बे बाजारआव जेबो दागा-फाल्लाजों सुनानै फाननाय जाया। जायखि-जाया मुवा बेसादफोरखौनो 10 रांनि बाहाग खालामनानै फाननाय जायो। मख’नो गोनां दि बे ओनसोलनि 90 जौखोन्दो सुबुङानो साह बागगानआव खामानि मावनानै जिउ खुङो। जानो हागौ बिनिखायनो बागानआव खामानि मावनानै मोननाय सप्तासेनि 600 एबा 700 रांजोंनो बे ओनसोलनि सुबुंफोरा सोलिनो गोनां जायो। गुबैयै बे बाजाराव सानफ्रोमबोनि सुबुं जिउवाव गोनांथि जानाय मैगं-थाइगं, आलु, पियाज, मस्ला, ना, बेदर आरो गुबुन बायदि-बायदि मुवाफोरखौ मोनो।